It-Tielet Pitazz – Paragrafi 1191-1200 Sakemm nibqgħu ngħixu, tibqa' tikber ġewwa fina l-imħabba ta' Alla. Sakemm immutu, għandna nibqgħu nissieltu għall-imħabba ta' Alla. Tgħallimt mill-esperjenza li erwieħ li jgħixu fl-imħabba jintgħarfu minn din il-ħaġa: li huma jkollhom dawl kbir dwar l-affarijiet ta' Alla kemm ġewwa ruħhom stess kif ukoll fl-erwieħ tal-oħrajn. U erwieħ sempliċi, bla ebda edukazzjoni, huma tal-għaġeb fl-għerf li jkollhom. Fl-erbatax l-istazzjon, tiġini sensazzjoni li Ġesu' niżel ġol-art. Meta ruħi tkun tinsab imdejqa, jiena nibda naħseb biss b'dan il-mod: Ġesu' Hu tajjeb u kollu ħniena, u wkoll li kieku l-art kellha ċċedi taħt saqqajja; jiena ma niqafx nafda fih. Illum, jiena smajt dan il-kliem: Binti, għaxqa tal-Qalb Tiegħi, Jiena nħares ġewwa ruħek bi pjaċir. Jiena nagħti ħafna grazzji minħabba fik biss. Jiena wkoll inżomm lura l-kastigi Tiegħi minħabba fik biss. Inti żżommni lura, u Jiena ma nistax niġġustifika dak li l-ġustizzja Tiegħi qiegħda titlob. Inti torbotli idejja bi mħabbtek. 13 ta' Lulju 1937. Illum, Ġesu' tani d-dawl dwar kif għandi nġib ruħi ma' waħda mis-sorijiet li kienet staqsietni dwar ħafna affarijiet spiritwali li dwarhom hi kellha d-dubji. Imma bażikament ma kenitx din il-biċċa xogħol; hija riedet biss issir taf l-opinjoni tiegħi dwar dawn l-affarijiet biex ikollha xi ħaġa x'tgħid fuqi mas-sorijiet l-oħrajn. O, li kieku tenniet l-istess kliem li jiena kont għidtilha mingħajr tidwir u żidiet! Ġesu' wissieni dwarha. Iddeċidejt li nitlob għaliha, għax it-talb biss jista' jdawwal lil dik ir-ruħ. O Ġesu' tiegħi, xejn ma jista' jiġbed 'l isfel l-idejali tiegħi; jiġifieri, l-imħabba li jiena għandi għalik. Għalkemm it-triq hi mimlija xewk, ma nibżax nimxi 'l quddiem. Ukoll li kieku kellha tiksini ħalba silġ ta' persekuzzjonijiet; ukoll li kieku ħbiebi jabbandunawni, ukoll li kieku kollox kellu jdur kontrija, u l-orizzont jiswied; ukoll li kieku kellha tfaqqa' tempesta qalila, u jiena nħossni għal kollox waħdi u jkolli nħabbat wiċċi magħha kollha kemm hi; xorta waħda ma nitlifx il-paċi u nibqa' nafda fil-ħniena Tiegħek, O Alla tiegħi, u t-tama tiegħi ma tkunx diżappuntata. Illum, x'ħin avviċinatni ċerta soru li kien imissha x-xogħol fir-refettorju (il-kamra fejn jieklu s-sorijiet, fejn is-sorijiet iservu fil-ħin tal-ikel skont kif imisshom), kelli esperjenza ta' tbatija ħarxa fil-postijiet fejn jinsabu l-Pjagi. Ingħatajt l-għarfien tal-istat ta' ruħha. Tlabt ħafna għaliha. F'daqqa waħda ikkalma l-maltemp. Illejl li għadda kien hemm maltempata terribbli. Baxxejt wiċċi mal-art u bdejt ngħid il-Litanija tal-Qaddisin. Qrib it-tmiem tal-Litanija, tant qabadni ngħas li ma stajt bl-ebda mod nispiċċa t-talba. Imbagħad qomt u għidt lill-Mulej, "Ġesu', ikkalma t-tempesta, għax it-tifla Tiegħek mhix kapaċi titlob iżjed, u jiena għandi ħafna ngħas." Wara dan il-kliem, ftaħt it-tieqa beraħ u lanqas biss użajt il-ganġetti biex ma ssabbatx. Swor N. (probabilment Swor Fabiola Pawluk) imbagħad qaltli, "Sor, x'inti tagħmel! Ir-riħ żgur ser iqaċċat dik it-tieqa!" Jiena għidtilha tmur torqod fil-paċi, u f'daqqa waħda t-tempesta waqfet għal kollox. L-għada, is-sorijiet kienu qegħdin jitkellmu fuq kif it-tempesta waqfet f'daqqa waħda, mingħajr ma kienu jafu dan x'kien ifisser. Jiena m'għidt xejn, imma biss ħsibt ġewwa fija: Ġesu' u Fawstina ċ-ċkejkna jafu x'kien ifisser . . . L-20 (ta' Lulju 1937). Illum sirt naf li għandi mmur Rabka. Ma kellix nitlaq sal-5 ta' Awissu, imma tlabt lill-Madre Superjura (Irene) biex tħallini mmur fil-pront. Ma kontx rajt lil Patri Andrasz xejn, u tlabtha tħallini nitlaq malajr kemm jista' jkun. Il-Madre Superjura kienet daqsxejn sorpriża li jiena ridt nitlaq daqshekk malajr, imma jiena ma spjegajtx x'kienet ir-raġuni li ridt nagħmel din il-ħaġa. Dik tibqa' sigrieta għal dejjem. F'dawn iċ-ċirkustanzi, għamilt riżoluzzjoni u ser nibqa' nżommha. 29 (ta'Lulju). Illum se nitlaq għal Rabka. Mort fil-kappella u tlabt lill-Mulej Ġesu' jagħtini vjaġġ tajjeb. Imma f'ruħi kien hemm skiet u dlam. Ħassejtni waħdi għal kollox u ma kellix għand min (immur). Tlabt lil Ġesu' jkun miegħi. Imbagħad ħassejt raġġ ċkejken ta'dawl ġewwa ruħi bħala sinjal li Ġesu' kien miegħi imma, wara din il-grazzja, żdiedu d-dlam u d-dellijiet ġewwa ruħi. Imbagħad jiena għidt, "Tkun magħmula r-rieda Tiegħek, għax kollox possibli għalik." X'ħin kont fuq it-tren u bdejt inħares mit-tieqa lejn il-kampanja sabiħa u lejn il-muntanji, bdew jikbru iżjed it-turmenti f'ruħi. Kif is-sorijiet tawni merħba u bdew iduru madwari u jilqgħuni, irduppjaw t-tbatijiet tiegħi. Xtaqt kieku nistaħba u nistrieħ għal ftit fis-solitudni, f'kelma waħda, li nkun waħdi. F'mumenti bħal dawn, l-ebda ħlejqa ma tkun kapaċi tfarraġni, u wkoll li kieku ridt ngħid xi ħaġa dwari, kont inġarrab mill-ġdid dieqa f'qalbi. Għalhekk, żammejt is-skiet f'mumenti bħal dawn, u ssottomettejt ruħi, għar-rieda ta' Alla – u din il-ħaġa serrħitni. Jiena ma nitlob xejn mill-ħlejjaq u nikkomunika magħhom biss sakemm hemm bżonn. Ma nafdax fihom jekk dan ma jkunx għall-ikbar glorja ta' Alla. Jiena nikkomunika mal-anġli. (ara Mt 18:10, Eż 23:20).
Djarju ta' Swor Fawstina – It-3 Pitazz (par.1191-1200)